## Ukaz o proglašenju Zakona o privremenom djelovanju upravnih i sudbenih tijela

### NN 60/1993 (25.6.1993.), Ukaz o proglašenju Zakona o privremenom djelovanju upravnih i sudbenih tijela

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## UKAZ

### o proglašenju Zakona o privremenom djelovanju upravnih i sudbenih tijela

Proglašavam Zakon o privremenom djelovanju upravnih i sudbenih tijela,
koji je Zastupnički dom Sabora Republike Hrvatske donio na sjednici 2.
lipnja 1993. godine.

Broj : PA4-46/ 1-93.

Zagreb. 18. lipnja 1993.

Predsjednik Republike Hrvatske

**dr. Franjo Tuđman, v. r.**

---

## ZAKON

### o privremenom djelovanju upravnih i sudbenih tijela

Članak 1.

Ovim Zakonom uređuje se djelovanje organa uprave i službi dosadašnjih
općina (u daljnjem tekstu: organi uprave i službe), općinskih, okružnih
i okružnih privrednih sudova, državnih odvjetništava (općinskih i okružnih
javnih tužiteljstava te vojnih tužiteljstava), javnih pravobraniteljstava
općine, zajedničkih javnih pravobraniteljstava i Javnog prvobraniteljstva
Grada Zagreba i tijela za vođenje prekršajnog postupka, do donošenja zakona
i propisa kojima će se urediti sustav državne uprave, upravni poslovi iz
samoupravnog djelokruga jedinica lokalne samouprave i unutarnje ustrojstvo
organa državne uprave i ustanovljenja, djelokruga i ustrojstva sudova,
državnog odvjetništva i tijela za vođenje prekršajnog postupka.

Članak 2.

Organi uprave i službe nastavljaju obavljati poslove državne uprave
iz svog djelokruga na cijelom području dosadašnjih općina. Ako se područje
dosadašnje općine nalazi u sastavu dviju ili više županija, organi uprave
i službe dosadašnje općine obavljaju i nadalje poslove državne uprave na
području dosadašnje općine. Organi uprave i službe obavljaju poslove iz
stavka 1. i 2. ovoga članka u skladu s rokovima određenim Zakonom o lokalnoj
samoupravi i upravi ("Narodne novine" br. 90/92.)

Članak 3.

Općinski, okružni i okružni privredni sudovi, državna odvjetništva,
javna pravobraniteljstva općina, zajednička javna pravobraniteljstva, Javno
pravobraniteljstvo Grada Zagreba i općinski suci za prekršaje nastavljaju
rad u sjedištima dosadašnjih općina i za područja općina i gradova ustrojenih
Zakonom o područjima županija, gradova i općina u Republici Hrvatskoj ("Narodne
novine", br. 90/92.)prema propisinka koji uređuju teritorijalnu nadležnost
tih tijela.

Članak 4.

Rukovoditelji i djelatnici organa uprave i službi koji su na dan stupanja
na snagu ovoga Zakona zatečeni na radu u organu uprave nastavljaju rad.
Rukovoditelji iz stavka 1. ovoga članka odgovorni su za svoj rad županu
i ministru nadležnom za poslove uprave i lokalne samouprave. Ako organ
uprave i službe nema rukovoditelja, rukovoditelja imenuje župan županije
na čijem je području sjedište organa uprave i službe, uz prethodnu suglasnost
ministra nadležnog za poslove uprave i lokalne samouprave. Ako na području
županije nije izabran župan, rukovoditelja organa uprave imenuje ministar
nadležan za poslove uprave i lokalne samouprave, ako posebnim zakonom nije
utvrđeno drugačije.

Članak 5.

Suce porotnike općinskih, okružnih i okružnih privrednih sudova, javne
pravobranitelje općina i Grada Zagreba i njihove zamjenike te općinske
suce za prekršaje bira, odnosno imenuje i razrješava skupština odgovarajuće
županije.

Članak 6.

Na radno-pravni status rukovoditelja i djelatnika iz članka 4. stavka
1. ovoga Zakona primjenjuju se odredbe Zakona o upravi ("Narodne novine",
br. 16/78., 50/78., 29/85., 48/85., 41/90., 47/90. i 53A/91.), do donošenja
odgovarajućih propisa. Rukovoditelji i djelatnici iz stavka 1. ovoga članka
imaju pravo na plaću prema odredbama propisa na temelju kojih su im plaće
isplaćivane.

Članak 7.

Javni pravobranitelji općina i njihovi zamjenici, javni pravobranitelj
Grada Zagreba i njegov zamjenik i općinski suci za prekršaje imaju pravo
na plaću prema odredbama propisa na temelju kojih su im plaće isplaćivane.

Članak 8.

U obavljanju poslova državne uprave, organi uprave i službe odgovorni
su za svoj rad županu županije u čijem sastavu su područja organa uprave
i službi. Ako se područje dosadašnje općine nalazi u sastavu dvije ili
više županija, u obavljanju poslova državne uprave organi uprave i službe
odgovorni su za svoj rad županu županije na čijem je području sjedište
organa uprave i službe. Ako na području županije nije izabran župan, u
obavljanju poslova državne uprave organi uprave i službe odgovorni su za
svoj rad ministru nadležnom za poslove uprave i lokalne samouprave.

Članak 9.

Do utemeljenja upravnih odjela jedinica lokalne samouprave i uprave,
organi uprave i službe obavljat će i poslove iz samoupravnog djelokruga
općine, grada i županije, kao jedinica lokalne samouprave i uprave koje
su utemeljene na području dosadašnje općine na kojem su djelovali ti organi
i službe. Odluke i drugi opći akti dosadašnjih općina ostaju na snazi do
donošenja posebnih zakona i drugih propisa kojima će se urediti pojedina
upravna područja. Organi uprave i službe za obavljanje poslova iz samoupravnog
djelokruga jedinica lokalne samouprave i uprave odgovaraju poglavarstvu
jedinice lokalne samouprave i uprave.

Članak 10.

Zaglavlje akta organa uprave i službi dosadašnjih općina iz oblasti
državne uprave sadrži oznaku Republike Hrvatske, naziv županije, naziv
dosadašnjeg organa uprave s naznakom sjedišta, klasifikacijsku oznaku,
urudžbeni broj, mjesto i datum izrade akta, a akt se ovjerava pečatom nadležne
županije s grbom Republike Hrvatske. Zaglavlje akta organa uprave i službi
dosadašnjih općina iz oblasti samoupravnog djelokruga općine, grada i županije,
sadrži naziv županije, naziv općine (ili grada), poglavarstvo, klasifikacijsku
oznaku, mjesto i datum izrade akta, a akt se ovjerava pečatom općine, grada
ili županije bez grba Republike Hrvatske.

Članak 11.

Do primitka pečata i štambilja sa županijskim oznakama, organi uprave
i službe koristit će dosadašnje pečate.

Članak 12.

Natpisna ploča za županiju sadrži: grb Republike Hrvatske, Republika
Hrvatska, naziv županije, županijska skupština, odnosno poglavarstvo i
sjedište županije. Natpisna ploča za grad sadrži: naziv županije, naziv
grada, gradsko vijeće odnosno poglavarstvo. Natpisna ploča za općinu sadrži:
naziv županije, naziv općine, općinsko vijeće odnosno poglavarstvo, a u
općinama gdje naziv općine nije istovjetan sa sjedištem općine, mora se
navesti i sjedište.

Članak 13.

Naziv općinskog suda, okružnog i okružnog privrednog suda, državnog
odvjetništva kao i natpisne ploče i pečati ostaju nepromijenjeni. Javna
pravobraniteljstva općina i zajednička javna pravobraniteljstva općina
nastavljaju rad pod nazivom: "Javno pravobraniteljstvo u \_\_\_\_\_\_\_\_\_\_\_\_\_\_\_\_\_\_\_\_\_\_
(naziv sjedišta organa)". Ovi organi u zaglavlju svakog akta obavezno
naznačuju naziv odgovarajuće županije. Do do nošenja Zakona o državnom
odvjetništvu, ovi organi koristit će dosadašnje pečate. Javno pravobraniteljstvo
Grada Zagreba nastavlja rad pod istim nazivom. Općinski suci za prekršaje
nastavljaju rad pod nazivom: "Sudac za prekršaje u \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(naziv sjedišta organa)". Do donošenja novih propisa, ovi organi koristit
će dosadašnje pečate. Do donošenja propisa o ustrojstvu i ustanovljenju
tijela za vođenje prekršajnog postupka, ovi organi koristit će dosadašnje
pečate.

Članak 14.

U slučaju sukoba nadležnosti među organima uprave i službi raznih općina
i gradova na području iste županije, spor rješava župan. U slučaju sukoba
nadležnosti među organima uprave s područja dvije ili više županija, spor
rješava ministarstvo nadležno za poslove uprave i lokalne samouprave.

Članak 15.

Ministar nadležan za poslove pravosuđa, odnosno za poslove uprave i
lokalne samouprave donijet će, po potrebi, naputke za provedbu ovoga Zakona.

Članak 16.

Ovaj Zakon stupa na snagu danom objave u "Narodnim novinama".

Klasa: 700-01/93-01/02

Zagreb, 2. lipnja 1993.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**Stjepan Mesić, v. r.**

Ostalo, NN 60/1993-1212